Xitoyning Vivo kompaniyasi yechiladigan qo‘shimcha kamerali telefon konseptini taqdim etdi

Xitoyning Vivo kompaniyasi Ifea — yechiladigan kamerali smartfon prototipini ishlab chiqdi. Bu haqda Hi-Tech.Mail.ru xabar berdi.

Ma’lum qilinishicha, ikkita obyektivdan iborat kamera moduli, Vivo Ifea konseptual smartfonining yuqori qismidagi magnitga biriktiriladi. Undan frontal kamera sifatida yoki korpusdan yechgan holda alohida foydalanish mumkin.

Smartfonning o‘zida ham kamera mavjud bo‘lib, u qurilmaning orqa, yuqori qismida joylashgan va yechilmaydi. Ekshn-kamera sifatida qo‘llash mumkin bo‘lgan modul ovoz orqali ham boshqariladi.
Konsept sifatida taqdim qilingan modelning sotuvga chiqarilishi aniq bo‘lmasa-da, kompaniya dizayn sohasidagi yutug‘i sabab Red Dot Design Award mukofotini qo‘lga kiritgan, deyiladi xabarda.